2 दिन में 2 महिला समेत 3 की गई जान; अव्यवस्था पर मानवाधिकार आयोग ने मांगा जवाब
Pandit Pradeep Mishra Sehore Kubereshwar Dham Rudraksh Mahotsav Photos And Videos Update - मध्यप्रदेश में कथावाचक पंडित प्रदीप मिश्रा के सीहोर स्थित कुबेरेश्वर धाम में आयोजित रुद्राक्ष महोत्सव का शुक्रवार को दूसरा दिन है। लाखों की संख्या में श्रद्धालु सुबह से ही रुद्राक्ष के लिए लाइन में लगे हैं।
सीहोर के कुबेरेश्वर धाम में रुद्राक्ष महोत्सव के दौरान शुक्रवार को तीन साल के बच्चे की मौत हो गई। महाराष्ट्र के जलगांव से माता-पिता बच्चे को लेकर कुबेरेश्वर धाम पहुंचे थे। इस बीच एक अन्य महिला की मौत भी जिला अस्पताल में हो गई। दो दिन के दौरान कुल दो महिलाओं समेत तीन मौतें हो चुकी हैं, जबकि 73 लोग बीमार हुए हैं।
सीहोर कलेक्टर प्रवीण सिंह के मुताबिक रुद्राक्ष महोत्सव में आई एक महिला और एक बच्चे की मौत हुई है। महिला की मृत्यु का कारण कार्डियक अरेस्ट है। जबकि 3 वर्षीय बच्चे की मौत बीमारी के कारण हुई है। बच्चे को सेरेब्रल पाल्सी नाम की बीमारी थी। वह इम्यूनोकॉम्प्रोमाइज्ड (पहले से कई बीमारियों से पीड़ित) था।
कलेक्टर ने बताया कि कुबेरेश्वर धाम में करीब 2000 श्रद्धालुओं ने सर्दी, खांसी, बुखार समेत अन्य रोगों की दवाएं यहां बने दवा काउंटर से लीं। इनमें से एक भी श्रद्धालु को किसी भी अस्पताल में भर्ती होने की जरूरत नहीं पड़ी है।
कथावाचक पंडित प्रदीप मिश्रा द्वारा आयोजित रुद्राक्ष महोत्सव में जलगांव के विवेक विनोद भट्ट पत्नी और दो बेटों के साथ गुरुवार को आए थे। भट्ट ने बताया कि 3 साल के बेटे अमोघ भट्‌ट की तबीयत पहले से थोड़ी खराब थी। गाड़ी की सुविधा नहीं हाेने से हम पैदल ही आए। रास्ते में बच्चे की तबीयत और खराब हाे गई। हम उसे जिला अस्पताल लेकर पहुंचे, जहां ICU में भर्ती कर लिया गया। शुक्रवार सुबह डॉक्टरों ने बच्चे को मृत घोषित कर दिया।
अकोला की रहने वाली 40 वर्षीय मंगला गुरुवार शाम को चक्कर खाकर गिर पड़ी थीं। उन्हें जिला अस्पताल लेकर आए थे, जहां देर रात उनकी मौत हो गई। इससे पहले गुरुवार दोपहर को मालेगांव की रहने वाली 50 वर्षीय महिला ने भी दम तोड़ दिया था।
महोत्सव के पहले ही दिन गुरुवार को लाखों लोगों की भीड़ के कारण कार्यक्रम स्थल पर हालात बेकाबू हो गए थे। शुक्रवार को भी भारी भीड़ के बाद रुद्राक्ष वितरण का कार्यक्रम रोक दिया गया। जिसके बाद रुद्राक्ष लेने के लिए देशभर से आए लोग खाली हाथ लौटने लगे। इस बीच, पंडित मिश्रा ने कहा कि अब महोत्सव के बजाय पूरे साल मिलेंगे रुद्राक्ष। कथावाचक पंडित प्रदीप मिश्रा ने कहा कि शनिवार को महाशिवरात्रि पर पूरे देश में महाकाल के भक्तों का विश्वास देखने को मिलेगा। उन्होंने ये भी कहा कि थोड़ी व्यवस्थाएं ठीक कर फिर से रुद्राक्ष वितरण शुरू किया जाएगा।
मानव अधिकार आयोग ने स्वतह संज्ञान लिया 
सीहोर में पंडित प्रदीप मिश्रा के कुबेरेश्वर धाम में रुद्राक्ष महोत्सव में अव्यवस्थाओं के कारण लोगों को हुई परेशानियों को लेकर मध्यप्रदेश मानव अधिकार आयोग ने स्वतह संज्ञान लिया है। आयोग ने कलेक्टर और एसपी सीहोर से 5 बिन्दुओं पर एक सप्ताह में तथ्यात्मक प्रतिवेदन मांगा है।
इन बिंदुओं पर मांगा जवाब 
आयोजक ने कितने लोगों के आने की अनुमानित संख्या और अन्य व्यवस्थाओं की जानकारी देकर लिखित में अनुमति चाही थी ?
प्रशासन ने कितने लोगों की अनुमानित संख्या के हिसाब से सुरक्षा, स्वास्थ्य और अन्य मूल आवश्यकताओं की उपलब्धता को सुनिश्चित किया था?
आयोजन स्थल के पास स्थित स्टेट हाईवे पर सुचारू ट्रैफिक के साथ ही कार्यस्थल के आसपास यातायात, पार्किंग की क्या व्यवस्था की गई?
कार्यक्रम के पहले ही दिन अनुमान से ज्यादा लोगों और वाहनों के आने पर अनियंत्रित हुई स्थिति को काबू में करने के लिए क्या प्रयास किए गए?
पहले ही दिन व्यवस्थाओं से कई गुना अधिक संख्या में व्यक्ति और वाहनों के आने से अनियंत्रित हुए ऐसे वातावरण/परिस्थितियों को ठीक करने के लिए जिला प्रशासन द्वारा क्या वैधानिक कार्यवाही की गई है ?
लोगों की परेशानी देखते हुए रुद्राक्ष बांटना रोका
रुद्राक्ष महोत्सव का शुक्रवार को दूसरा दिन है। लाखों की संख्या में श्रद्धालु सुबह से ही रुद्राक्ष के लिए लाइन में लगे हैं। भीड़ इतनी कि पैर रखने तक की जगह नहीं है। फिलहाल रुद्राक्ष का वितरण रोक दिया गया है। हालांकि कल से उलट आज इंदौर-भोपाल हाईवे पर ट्रैफिक जाम के हालात नहीं हैं।
अब महोत्सव में नहीं बल्कि सालभर मिलेंगे रुद्राक्ष
पंडित मिश्रा ने शुक्रवार को कथा के दूसरे दिन कहा- इस रुद्राक्ष उत्सव से, इसके पहले के रुद्राक्ष उत्सव से, उसके पहले वाले रुद्राक्ष उत्सव से यही सीखने को मिला है कि रुद्राक्ष उत्सव करो, आयोजन हो, रुद्राक्ष का शिवलिंग बने, अनुष्ठान भी हो। बस उस रुद्राक्ष को रुद्राक्ष उत्सव के समय वितरित नहीं करते हुए पूरे साल जो कुबेरेश्वर धाम आते हैं, उन्हें दिया जाए। जो भक्त नहीं आ सकते, वे साल में कभी भी आकर यहां से रुद्राक्ष ले सकते हैं। लोग समझ रहे हैं यह रुद्राक्ष की भीड़ है, यह तो बाबा के भक्तों की भीड़ है।
पंडित मिश्रा बोले- सबको VIP ट्रीटमेंट नहीं दे सकते
इससे पहले श्रद्धालुओं को संबोधित करते हुए पंडित प्रदीप मिश्रा ने कहा कि आप लोग यहां आए हैं, भगवान शंकर आप सब की मनोकामनाएं पूर्ण करें, मेरी यही विनती है। हमारे यहां 10 बजे से भोजन शुरू हो रहा है, 7 बजे तक चलता है, घबराने की आवश्यकता नहीं है।
22 कुओं का पानी यहां आ रहा है, लाइट चले जाने पर थोड़ी दिक्कत हो जाती है, इसके लिए माफी चाहता हूं। उन्होंने कहा कि दुनिया के लोग तो कुछ भी कहेंगे, इसके बाद उन्होंने कहा, आग लगे बस्ती में... सामने खड़े लोग बोले- हम अपनी मस्ती में। प्रदीप मिश्रा ने कहा- हम सभी को VIP ट्रीटमेंट नहीं दे सकते।
भगदड़ में गायब धार की महिला अब भी लापता
धार जिले के जामन्या गांव की झमुबाई सीहोर के कुबेरेश्वर धाम में मची भगदड़ के बाद से गायब हैं। गुरुवार सुबह आठ बजे से उनका पता नहीं चल पा रहा है। झमुबाई अपनी रिश्तेदार के साथ गुरुवार अलसुबह कुबेरेश्वर पहुंची थी लेकिन भगदड़ के बाद वे अपनी साथी को नहीं मिली। झमु बाई के न मिलने की खबर के बाद परिजन शुक्रवार दिनभर उन्हें ढूंढते रहे लेकिन रात तक कोई पता नहीं चल पाया।
गुम लोगों की खोज में हो रहा अनाउंसमेंट
हेलो, हेलो... गीता, लक्ष्मी और रिंकू की मम्मी, भोपाल वाले । गेट नंबर 1 पर पुलिस सहायता केंद्र पर आ जाइए। हम लोग यहां आपका इंतजार कर रहे हैं। पूरी रात से खोज रहे हैं, लेकिन आप नहीं मिले।
यह अनाउंसमेंट सीहोर के पंडित प्रदीप मिश्रा के कुबेरेश्वर आश्रम पर गुरुवार को शुरू हुए रुद्राक्ष महोत्सव एवं महाकुंभ कार्यक्रम स्थल पर हो रहा है। यह केवल एक अकेला अनाउंसमेंट नहीं है, इस तरह की घोषणाओं का सिलसिला गुरुवार रात 12:00 बजे से लगातार जारी है।
इसकी वजह रुद्राक्ष महोत्सव में श्रद्धालुओं की रिकॉर्ड तोड़ भीड़ होना है। महोत्सव में शामिल होने आए लाखों श्रद्धालु रुद्राक्ष मिलने की आस में शुक्रवार सुबह तक भी कुबेरेश्वर धाम परिसर में डेरा जमाए बैठे हैं।
सुबह से लाइन में लगे रहे, रात को खाली हाथ लौटे
हैदराबाद से आई महिला भक्त ने कहा- इतनी अव्यवस्था होगी, यह सोचा नहीं था। पीने का पानी तो छोड़िए बाथरूम में लॉक लगे थे। रुद्राक्ष फेंककर दिए तो बुजुर्ग समेत कई लोग दब गए। कोई पूजा वाले रुद्राक्षों को ऐसे फेंकता है क्या। पूरी पब्लिक परेशान है।
मैं खुद चार दिन से परेशान हूं, फिर भी रुद्राक्ष नहीं मिला। जब 16 तारीख से रुद्राक्ष देने की बात कही थी, तो 15 तारीख को क्यों बांटना शुरू कर दिया। अब बिना रुद्राक्ष के लौट रहे हैं। पिछले साल भी महाराज जी ने ऐसा ही किया था। ऑटो वाले एक-एक व्यक्ति से 500-500 रुपए ले रहे हैं।
एक भक्त ने कहा- कोई हादसा हो जाए, तो इसका जिम्मेदार कौन होगा। पंडित जी ने कहा था कि एक महीने का बच्चा आए, तो उसे भी रुद्राक्ष देंगे, कहां गया उनका यह किया हुआ वादा। पानी तक के लिए भटकते रहे। रुद्राक्ष तो छोड़िए पानी, खाने तक की व्यवस्था नहीं कर पाए।
इंदौर से आए भक्त रवि ने कहा- रुद्राक्ष लेने आया था। सुबह से भटकता रहा। न तो यहां बैठने की जगह है। न पानी मिल रहा है। परेशान होकर बिना रुद्राक्ष लिए ही लौट रहा हूं। तीन से चार किलोमीटर अलग पैदल चलना पड़ रहा है।
पिता की तबीयत बिगड़ी, इलाज मिला न दवाइयां
रायपुर छत्तीसगढ़ से आए आरके राठौड़ ने बताया दोपहर में पिता जीएल राठौड़ की तबीयत खराब हो गई। मैं दवाइयां लेने कुबेरेश्वर धाम के स्वास्थ्य केंद्र पर आया था, लेकिन डॉक्टर मिला न दवाइयां। यही हाल अन्य बीमार श्रद्धालुओं का भी था। वो दिन से परेशान दिखे।
प्रशासन की व्यवस्था पर सवाल
पिछली बार हुई अव्यवस्थाओं से भी प्रशासन ने सबक नहीं लिया। इस साल भी हाईवे पर जाम के हालात बने हुए हैं। हाईवे पर वाहनों की कतारें लगी रहीं। लोगों को कई किलोमीटर तक पैदल चलना पड़ा। जाम से हो रही परेशानी का अंदाजा इसी बात से लगाया जा सकता है कि इस मार्ग से आ-जा रहीं कई एम्बुलेंस भी फंस गईं।
सीहोर कलेक्टर प्रवीण सिंह का कहना है कि पुराण कथा के नाम पर अनुमति ली गई थी। समिति ने 5 से 6 लाख लोगों के आने का अनुमान बताया था, फिर भी हमने 10 लाख लोगों के लिए धाम में जाने और बाहर आने के इंतजाम किए थे। सुबह से भीड़ बढ़ती गई और दोपहर 12 बजे तक करीब 20 लाख लोग पहुंच गए। ये अनुमान से दोगुना है।
इसे कंट्रोल करना मुश्किल हो गया है। 5 पार्किंग रात में फुल हो गईं थीं। सुबह जो लोग पहुंचे उन्होंने सड़क पर गाड़ियां लगा दीं। 95% लोग चार पहिया वाहन से पहुंचे। महोत्सव के लिए समिति ने सोशल मीडिया के जरिए आमंत्रण दिया। जिसे जो जानकारी मिली, वो पहुंच गया।
साड़ी-चद्दर बिछाकर खुले आसमान में सोए
हालत यह थी कि डोम फुल हुआ, तो लोगों ने मैदान में ही साड़ी, चद्दर का बसेरा बनाकर सामान जमा लिया, जिसे जहां जगह मिली वह वहीं पर बैठ गया। खुले मैदान में धूप बढ़ी तो श्रद्धालुओं ने चादर व साड़ी से छोटे-छोटे तंबू बना लिए। पैदल आने वाले श्रद्धालुओं की संख्या लगातार बढ़ती देख पुलिस ने धाम तक पहुंचने के मुख्य द्वार को भी खोल दिया है। महोत्सव में ज्यादातर श्रद्धालु रुद्राक्ष लेने ही आए हैं।
पानी की बोतल तक नहीं खरीद सके
गुरुवार को पेट्रोल- डीजल और खाद्य सामग्री का ऑनलाइन भुगतान करने वाले श्रद्धालुओं को परेशानी का सामना करना पड़ा। हालत ये भी कि वह पानी की बोतल तक नहीं खरीद पा रहे थे। नेटवर्क नहीं होने से उनका मोबाइल काम नहीं कर रहा था और केश लेकर कई श्रद्धालु नहीं आए थे।
अगर मौत आनी है, तो आएगी ही: पंडित प्रदीप मिश्रा
कथा के दौरान पंडित प्रदीप मिश्रा ने कहा कि लोग मौत से डरते हैं। कहते हैं कि हम केदारनाथ नहीं जाएंगे। वहां बहुत ठंड है, कुछ हो गया तो क्या होगा, लेकिन अगर मौत आनी है, तो आएगी ही। भले ही आप घर में ही क्यों न हो। आप घर में होंगे, पैर पोंछने के लिए पायदान पर पैर रखोगे और अगर मौत आनी ही होगी, तो तुरंत पायदान फिसल जाएगा। आप 7 तालों में ही क्यों न बंद हो, मौत को आना है, तो वह आएगी ही। पंडित प्रदीप मिश्रा ने कहा कि जो लोग यहां रुद्राक्ष के लालच में आ रहे हैं, तो वे न आएं। टिकट कैंसिल करा लो। यहां आना है, तो महादेव के लिए आओ। उनसे क्या मिलेगा, उसके लालच में ना आओ। रुद्राक्ष के लिए आने की आवश्यकता नहीं है।
2 शिफ्ट में काम कर रही पुलिस
महोत्सव में तैनात पुलिस 2 शिफ्ट में काम कर रही है। पहली शिफ्ट सुबह 8 बजे से दोपहर 2 बजे तक और दूसरी शिफ्ट दोपहर 2 बजे से लेकर रात 8 बजे तक है। 700 जवान तैनात किए गए हैं। SP सीहोर मयंक अवस्थी के साथ 12 जवान लगे हैं। ASP और SP सीहोर के साथ 8-8 जवान लगे हैं, जबकि 100 जवानों को रिजर्व रखा गया है। ट्रैफिक पुलिस के जवान भी व्यवस्था संभाल रहे हैं।
(कुबेरेश्वरधाम से रोहित श्रीवास्तव, ईश्वर परमार, महेंद्र ठाकुर की रिपोर्ट)
यह भी पढ़ें...
भूख से बेहाल लोगों ने खेत से चने उखाड़कर खाए:रुद्राक्ष महोत्सव से खाली हाथ लौटे लोग बोले- कैसे बचकर निकले, हम ही जानते हैं
रुद्राक्ष महोत्सव के पहले ही दिन यहां व्यवस्थाओं की हकीकत सामने आ गई। देशभर से आए लोग बिना दर्शन और रुद्राक्ष लिए बिना ही जब मायूस होकर लौटने लगे तो उनके मन में गुस्सा था। अपनी आंखों के सामने लोगों को भगदड़ में मरते देखने वाले लोग यहां के सरकारी सिस्टम और पंडित प्रदीप मिश्रा को कोस रहे थे। वो हमसे पूछ रहे थे कि जब लाखों लोगों को बुलाया था तो व्यवस्था क्यों नहीं की गई? उन्होंने कहा कि वे जिंदगी में कभी कुबेरेश्वर धाम नहीं आएंगे। लोगों ने ये भी पूछा कि सरकार और कलेक्टर-SP ने आखिरकार यहां इतने लोगों को जुटने की अनुमति कैसे दे दी? अनुमति देने से पहले उन्होंने व्यवस्था क्यों नहीं बनाई?
दैनिक भास्कर की टीम यहां 15 घंटे तक लाखों लोगों के बीच रही। देखा कि कैसे भूखे-प्यासे लोग रुद्राक्ष के चक्कर में बदइंतजामी के शिकार हो गए। वे बार-बार हमसे (भास्कर) ये सवाल पूछ रहे थे कि जब पिछले साल भी यही हालात बने थे तो फिर इस बार उससे सबक क्यों नहीं लिया गया? यहां क्लिक कर पूरी खबर पढ़ सकते हैं...